รัฐบาลไทย-ข่าวทำเนียบรัฐบาล-รัฐมนตรีเกษตรฯ ติดตามการบริหารจัดการน้ำพื้นที่ลุ่มต่ำฝั่งซ้ายคลองชัยนาท-ป่าสัก จ.ลพบุรี
วันพฤหัสบดีที่ 7 เมษายน 2565
รัฐมนตรีเกษตรฯ ติดตามการบริหารจัดการน้ําพื้นที่ลุ่มต่ําฝั่งซ้ายคลองชัยนาท-ป่าสัก จ.ลพบุรี
รัฐมนตรีเกษตรฯ ติดตามการบริหารจัดการน้ําพื้นที่ลุ่มต่ําฝั่งซ้ายคลองชัยนาท-ป่าสัก จ.ลพบุรี มอบกรมชลฯ บริหารจัดการน้ําให้เกิดประโยชน์สูงสุด
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังลงพื้นที่ติดตามการบริหารจัดการน้ําพื้นที่ลุ่มต่ําฝั่งซ้ายคลองชัยนาท-ป่าสัก และพบปะกับกลุ่มเกษตรกรในพื้นที่ พร้อมทั้งร่วมกิจกรรมเกี่ยวข้าว ณ อําเภอบ้านหมี่ จังหวัดลพบุรี ว่า จากสภาพอุทกภัยในช่วงที่ผ่านมา และสถานการณ์น้ําของ 4 เขื่อนหลักของลุ่มเจ้าพระยาที่มีอยู่อย่างจํากัด รัฐบาลจึงได้กําหนดพื้นที่เป้าหมายการทํานาปรังของพื้นที่ลุ่มเจ้าพระยา ซึ่งจะอยู่ในพื้นที่ลุ่มต่ํา จํานวน 10 ทุ่ง โดยจังหวัดลพบุรี มีพื้นที่เป้าหมายการทํานาปรัง 3 ทุ่ง ได้แก่ 1) ทุ่งท่าวุ้ง อ.ท่าวุ้ง 2) ทุ่งฝั่งซ้ายคลองชัยนาท – ป่าสัก และ 3) ทุ่งบางกุ่ม อ.เมืองลพบุรี จํานวน 119,555 ไร่ เพาะปลูกแล้วรวม 110,904 ไร่ หรือ 93% เก็บเกี่ยวแล้ว 32,227 ไร่ หรือ 29% (ข้อมูล ณ วันที่ 4 เม.ย. 65) และคาดว่าจะเก็บเกี่ยวแล้วเสร็จภายในต้นเดือน เม.ย. 65 เนื่องจากกรมชลประทานมีแผนปรับปฏิทินการเพาะปลูกข้าวนาปีของพื้นที่ลุ่มต่ําทั้ง 10 ทุ่งของลุ่มเจ้าพระยา โดยจะเริ่มส่งน้ําให้เกษตรกรทํานาปี ตั้งแต่วันที่ 15 เม.ย. 65 เพื่อให้ทันการเก็บเกี่ยวต้นเดือน ก.ย. 65 โดยพื้นที่เพาะปลูกข้าวนาปรังที่รับน้ําจากสถานีสูบน้ําด้วยไฟฟ้าปากคลองสะพานขาว ซึ่งเป็น 1 ใน 6 สถานีสูบน้ําฯ ของพื้นที่ลุ่มต่ําทุ่งฝั่งซ้ายคลองชัยนาท – ป่าสัก (มีกลุ่มผู้ใช้น้ํา จํานวน 8 กลุ่ม) มีการเพาะปลูกข้าวนาปรัง จํานวน 2,400 ไร่ เก็บเกี่ยวแล้ว 1,800 ไร่ หรือ 75%
สําหรับสภาพโดยทั่วไปของพื้นที่ลุ่มต่ําทุ่งฝั่งซ้ายคลองชัยนาท – ป่าสัก จะมีความลาดเทเข้าหาตัวคลองชัยนาท – ป่าสัก ดังนั้น ในช่วงฤดูน้ําหลาก จะมีน้ําป่าจากพื้นที่ตอนบน ได้แก่ พื้นที่ อ.โคกเจริญ อ.สระโบสถ์ อ.หนองม่วง และ อ.โคกสําโรง ไหลลงมาปะทะแนวคันคลองชัยนาท – ป่าสัก และเกิดน้ําท่วมขังพื้นที่การเกษตรในเขต อ.บ้านหมี่ ซ้ําซากอยู่เป็นประจําทุกปี เพราะพื้นที่เป็นที่ลุ่มต่ํากว่าบริเวณอื่น และไม่สามารถระบายน้ําท่วมขังลงคลองชัยนาท – ป่าสักได้ เนื่องจากช่วงระยะเวลาดังกล่าว คลองชัยนาท – ป่าสัก จะมีน้ํา Side Flow และต้องรับน้ําจาก แม่น้ําเจ้าพระยาเข้ามาสมทบเกือบตลอดเวลา กระทรวงเกษตรฯ โดยกรมชลประทาน และจังหวัดลพบุรี จึงได้กําหนดแนวทางการแก้ไขปัญหา โดยก่อสร้างสถานีสูบน้ําริมคลองฝั่งซ้ายของคลองชัยนาท – ป่าสัก เมื่อปี พ.ศ. 2555 – 2556 เพื่อสูบระบายน้ําท่วมขังลงสู่คลองชัยนาท – ป่าสัก จํานวน 16 สถานี สามารถระบายน้ําได้วันละ 7.430 ล้าน ลบ.ม. รวมถึงการปรับปฏิทินการเพาะปลูกข้าวนาปีของพื้นที่ลุ่มต่ําทุ่งฝั่งซ้ายของคลองชัยนาท – ป่าสัก จํานวน 72,680 ไร่ โดยส่งน้ําให้เกษตรกรทํานาปี ตั้งแต่วันที่ 1 พ.ค. เพื่อให้ทันเก็บเกี่ยวต้นเดือน ก.ย. ของทุกปี จากนั้นจะใช้ทุ่งดังกล่าวรับน้ําหลากที่ไหลลงมาจากพื้นที่ตอนบนในลักษณะแก้มลิงธรรมชาติ พื้นที่ 72,680 ไร่ ตัดยอดน้ําหลาก 116 ล้าน ลบ.ม.
นอกจากนี้ ยังมีการจัดจราจรน้ําในคลองชัยนาท – ป่าสัก ให้สอดคล้องกับช่วงระยะเวลาที่น้ําป่าไหลหลากลงมา และเร่งรัดการพัฒนาแหล่งน้ําในพื้นที่ตอนบน อาทิ ก่อสร้างแก้มลิง และอ่างเก็บน้ํา เพื่อตัดยอดน้ําหลากที่จะไหลหลากลงมาและเก็บกักน้ําไว้ใช้ในช่วงฤดูแล้ง โดยมีแผนระยะยาวที่จะเร่งรัดการดําเนินงานโครงการคลองระบายน้ําหลากชัยนาท – ป่าสัก ให้สามารถระบายน้ําได้สูงสุด 930 ลบ.ม./วินาที เพื่อแก้ไขปัญหาน้ําท่วมขังพื้นที่ฝั่งซ้ายของคลองชัยนาท – ป่าสัก
ทั้งนี้ จังหวัดลพบุรี มีพื้นที่ชลประทาน จํานวนทั้งสิ้น 668,201 ล้านไร่ หรือประมาณ 24% ของพื้นที่การเกษตร ซึ่งส่วนใหญ่จะรับน้ําจากคลองชัยนาท – ป่าสักเป็นหลัก โดยในจํานวนนี้จะเป็นพื้นที่ลุ่มต่ํา จํานวน 3 ทุ่ง พื้นที่ชลประทาน 132,884 ไร่ ได้แก่ 1) ทุ่งท่าวุ้ง อ.ท่าวุ้ง จํานวน 56,517 ไร่ 2) ทุ่งฝั่งซ้ายคลองชัยนาท – ป่าสัก อ.บ้านหมี่ จํานวน 72,680 ไร่ และ 3) ทุ่งบางกุ่ม (บางส่วน) อ.เมืองลพบุรี จํานวน 3,687 ไร่
"วันนี้ตั้งใจมาพูดคุยกับพี่น้องเกษตรกร และขอบคุณที่เสียสละพื้นที่ในการเป็นพื้นที่รับน้ําให้กับคนอีกจํานวนมาก เพื่อบรรเทาอุทกภัยในฤดูน้ําหลาก ซึ่งได้รับความร่วมมือจากทุกภาคส่วน ทั้งเกษตรกร ผู้นําท้องถิ่น ผู้นําชุมชน และส่วนราชการทุกภาคส่วน ที่ทํางานแบบบูรณาการร่วมกัน จนทําให้ไม่เกิดความเสียหาย นอกจากนี้ ได้มอบหมายกรมชลประทานในการบริหารจัดการน้ําทั้งหน้าแล้งและหน้าฝน โดยในหน้าแล้งที่ผ่านมาได้จัดเตรียมเครื่องสูบน้ําไว้อํานวยความสะดวก มีการปล่อยน้ําให้กับพี่น้องเกษตรกรในการใช้น้ําทํานาปรัง และในส่วนของฤดูฝน ได้มอบให้กรมชลประทานเตรียมวางแผนการเก็บกักน้ําฝน และการระบายน้ําเพื่อให้พื้นที่ของเกษตรกรได้รับผลกระทบน้อยที่สุด ซึ่งมีการเตรียมเครื่องจักรเครื่องมือและกําลังคนไว้พร้อมสําหรับการออกปฏิบัติงาน อย่างไรก็ตาม ขอความร่วมมือจากทุกภาคส่วนในการรณรงค์ให้ใช้น้ําอย่างมีคุณค่าและเกิดประโยชน์สูงสุดด้วย" ดร.เฉลิมชัย กล่าว